Wat het kritiese denke en probleemoplossing in gemeen? Lees. - Solidariteit Wêreld LoopbaanSolidariteit Wêreld Loopbaan
Home › Artikels › Wat het kritiese denke en probleemoplossing in gemeen? Lees.
Het jy geweet lees help jou met kritiese denke? Nie die soort kritiese denke wat met jou skoonma se kosmaakvermoë uit te waai het nie; die soort kritiese denke wat jou suksesvol in die lewe en ook in jou beroep kan maak.
Die som is maklik. Om suksesvol te wees moet jy onder andere oor die vaardigheid beskik om krities oor aspekte na te dink, en lees verbeter daardie baie belangrike vaardigheid. Kritiese denke word meestal by probleemoplossing in die werkplek toegepas en ek is seker almal verstaan hoekom dit altyd belangrik sal bly.
Is dit regtig so maklik soos 'lees'? Ja dit kan wees, maar kom ons begin by die begin.
Kritiese denke is die aksie van feite analiseer om die probleem of onderwerp deeglik te verstaan en werkbare oplossings te vind. Om 'n voorbeeld te noem: As jy in die mensehulpbronne-afdeling werk en jy moet konflik tussen twee werknemers oplos sal dit kritiese denke van jou verg om te verstaan wat die oorsprong van die konflik was en watter aksies of verandering nodig is om die probleem op te los.
Hoe help lees met kritiese denke?
Boeke word deur verskillende outeurs geskryf wat elk hulle eie voorbeelde gebruik en ook verskillende lewensituasies het. Die verskeidenheid outeurs waaraan jy blootgestel word help jou om jou kritiese denke te oefen deur te analiseer en te verstaan hoe elkeen anders oor dieselfde onderwerpe skryf.
Deur verskillende genre boeke te lees kan jy jou kommunikasie- en redenasievermoëns verbeter en verbasend genoeg is fiksie die beste soort genre om hierdie vaardighede vir kritiese denke uit te brei.
Omdat fiksie 'n vorm van kuns is, lei dit die leser op 'n pad waar baie dele van die pad self uitgedink moet word. Om werklik die gevoel en omgewing van so 'n boek te ervaar moet die leser in ag neem watter afleidings gemaak moet word en wat die simboliek van die storie is. Dit verg 'n baie dieper vlak denke as nie-fiksieboeke.
Hier is die stappe wat jy moontlik sal volg wanneer jy kritiese denke vir probleemoplossing by die werk toepas:
Identifiseer die probleem.
Skep afleidings oor hoekom die probleem bestaan en hoe dit opgelos kan word.
Samel data en inligting in oor die probleem deur navorsing te doen.
Organiseer en sorteer die data en bevindings.
Ontwikkel en voer die oplossings uit.
Analiseer watter oplossings gewerk het en watter nie.
Identifiseer maniere om die oplossings wat werk te verbeter.
Hier is die areas waar lees jou vaardighede vir kritiese denke kan verbeter om sodoende effektiewe probleemoplossing te kan uitoefen:
Kritiese denke is noodsaaklik in elke industrie en met elke beroep, van intreevlak tot topuitvoerende- bestuurders. Dus is dit veilig om te sê almal kan by 'n goeie boek baat. Hier volg die vyf probleemoplossingstappe wat elkeen kritiese denke benodig, en wat met lees verbeter kan word.
Waarneming is die beginpunt van kritiese denke. Dít is die vaardigheid om te verstaan hoekom iets 'n probleem kan wees. Jy kan hierdie vaardigheid opskerp met lees omdat die ervarings wat jy met die inhoud en stories van boeke opdoen, jou toerus om nie net die probleem te verstaan nie, maar later ook dit te voorspel.
Analise is die vaardigheid om te analiseer en te evalueer wat die belangrikste feite, data of inligting oor jou observasie van die situasie of probleem is. Jy kan hierdie vaardigheid verbeter deur nuwe ervarings op te doen, en dit kan jy in die gemak van jou lekkerste bank met 'n boek doen. Lees byvoorbeeld 'n boek oor 'n konsep wat nie bekend aan jou is nie. Dit sal jou druk om opnuut te dink en nuwe idees te oorweeg, wat lei tot die vaardigheid om nuwe inligting te interpreteer met die nodig rasionaal en kennis.
Afleiding is die vaardigheid om tot 'n konklusie te kom met die inligting wat jy ingesamel het, en dit het meestal tegniese of vakspesifieke kennis, of ervaring nodig. Skerp jou vakspesifieke kennis op met die regte leesstof en dit sal jou help om ingeligte raaiskote te maak wat deel van die oplossing vorm. Hierdie tegniek is nie sommer net 'n raaiskoot in die donker nie. Dit verg goeie oorweging van al die kennis wat jy het met so baie leidrade as wat jy kan kry.
Kommunikasie is 'n vaardigheid wat nodig is wanneer die probleem en die oplossing onder bespreking is. Soos vroeër genoem, help lees met jou kommunikasievaardigheid deurdat dit jou die vermoë gee om ander se punt in te sien deur goed te luister (of in 'n boek se geval te lees). Dit gee jou ook die nodige woordeskat om mooi te verduidelik wat jy wil oordra.
Probleemoplossing is die vaardigheid om die oplossing vir die probleem korrek en effektief deur te voer. Jy kan hierdie vaardigheid opskerp deur industriekennis of vakspesifieke kennis bymekaar te maak en dit kan maklik deur middel van lees geskied. Probleemoplossing word makliker met die nodige kennis omdat jy 'n grondige begrip van industriespesifieke inligting het. Maak notas van tegnieke en vra vrae oor die prosesse.